Diari Oficial de la Generalitat Valenciana


Sumari del DOGV 7947, del 30-12-2016 (2016/10641)

DECRET 193/2016, de 23 de desembre, del Consell, pel qual s'aproven les bases reguladores i la convocatòria per a la concessió de subvencions directes a persones amb diversitat funcional, destinades a compensar despeses relacionades amb la protecció de la salut durant l'exercici pressupostari de 2017.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2016/12/23/193/dof/vci/html**

### Dades del document

Número de DOGV
:   7947

Data del DOGV
:   30-12-2016

Secció del DOGV
:   I. DISPOSICIONS GENERALS

Número del document
:   2016/10388


Data del document
:   23-12-2016

Organisme emissor
:   Conselleria de Sanitat Universal i Salut Pública

Tipus de document
:   Decret

Descriptors 

:   * Conselleria de Sanitat Universal i Salut Pública
    * legislació

DECRET 193/2016, de 23 de desembre, del Consell, pel qual s'aproven les bases reguladores i la convocatòria per a la concessió de subvencions directes a persones amb diversitat funcional, destinades a compensar despeses relacionades amb la protecció de la salut durant l'exercici pressupostari de 2017. [2016/10360]  
Preàmbul  
El Consell ha aprovat en 2016, per primera vegada, unes bases per a la concessió d'ajudes directes destinades a facilitar l'adherència als tractaments mèdics, per mitjà del Decret 239/2015, de 29 de desembre, del Consell, pel qual s'aproven les bases reguladores per a la concessió de subvencions al col·lectiu de persones amb diversitat funcional, destinades a compensar despeses relacionades amb la protecció de la salut, durant l'exercici pressupostari de 2016.  
Aquest decret va atendre una necessitat detectada per la Conselleria de Sanitat Universal i Salut Pública, constatada per mitjà de diversos informes de la Direcció General de Farmàcia i Productes Sanitaris. Segons dades de setembre de 2014 a agost de 2015 les persones amb diversitat funcional, en un alt índex, no iniciaven el tractament farmacològic prescrit pel facultatiu o l'abandonaven sense acabar-lo. En concret, el 43 % d'aquests pacients no van iniciar el tractament prescrit pel personal facultatiu corresponent, cosa que implica que es van deixar d'administrar 57.527 tractaments; i el 17 % dels que iniciaren el tractament, no el van completar; és a dir, que 24.528 tractaments foren abandonats. Així mateix, el 24 % de les persones amb diversitat funcional, en 2014, no van adquirir el material ortoprotètic prescrit pel facultatiu corresponent i posaren així en risc la seua salut i l'eventual recuperació funcional i rehabilitació, amb el consegüent augment de dependència que això pot originar.  
Aquesta situació, emmarcada pels canvis experimentats en la normativa estatal i autonòmica, justificava l'adopció de mesures que eliminaren els obstacles en l'accés al tractament mèdic i al restabliment de la salut.  
El mecanisme triat, la subvenció, atenia al principal desencadenant de la situació detectada: els canvis en el sistema d'aportació dels usuaris i els seus beneficiaris en la prestació farmacèutica ambulatòria (RDL 16/2012, de 20.04.2012), recollit en l'article 102 del Reial decret legislatiu 1/2015, de 24 de juliol, pel qual s'aprova el text refós de la Llei de garanties i ús racional dels medicaments i productes sanitaris (d'ara en avant TRLM) i la supressió, l'any 2012, amb la Llei 10/2012, de 21 de desembre, de mesures fiscals, de gestió administrativa i financera, i d'organització de la Generalitat, de l'article 16 de la Llei 11/2003, de 10 d'abril, de la Generalitat, sobre l'Estatut de les persones amb discapacitat.  
Els canvis esmentats han provocat problemes de falta d'adherència, apreciats en els informes obtinguts dels sistemes d'informació de la conselleria i mencionats anteriorment. La resposta del Consell per a resoldre aquest problema fou aprovar les ajudes incloses en el Decret 239/2015.  
L'aprovació del Decret 239/2015, de 29 de desembre, ha tingut, en els primers nou mesos de 2016, els efectes següents sobre el col·lectiu de les persones beneficiàries:  
a) S'han abandonat 9.714 tractaments farmacològics menys que en el mateix període de 2015, cosa que representa un 23,4 % (-17 % menors i -23,7 % a majors d'edat).  
b) El nombre de tractaments que no han arribat a començar-se s'ha reduït un 1,3 % (-19,2 % menors i +1 % a majors d'edat) respecte al mateix període de 2015, la qual cosa significa que s'han iniciat 758 tractaments més.  
En el cas dels menors, són 1.294 tractaments més els que s'han iniciat.  
c) El nombre de tractaments abandonats abans de començar ha descendit, en els primers nou mesos de 2016, un 4,58 % respecte el mateix període de 2015, la qual cosa significa que han sigut adquirits 407 articles exoprotètics prescrits més.  
En els deu primers mesos d'aplicació de l'esmentat decret, 108.297 persones s'han beneficiat d'aquestes ajudes, un 54 % de dones i un 46 % d'homes.  
Les ajudes, per tant, han permés garantir el tractament i el restabliment de la salut per mitjà de la prestació farmacèutica i ortoprotètica, i han eliminat els obstacles econòmics que el sistema d'aportació de les persones usuàries i els seus beneficiaris representa per a determinats col·lectius.  
La prestació farmacèutica i ortoprotètica constitueix un element principal en l'atenció a la salut.  
L'Organització Mundial de la Salut (OMS) considera que l'adherència terapèutica deficient és la principal raó del benefici clínic inferior al nivell òptim. Causa complicacions mèdiques i psicosocials de la malaltia, redueix la qualitat de vida dels pacients i malbarata els recursos d'atenció de salut. Aquestes conseqüències directes minven la capacitat dels sistemes d'assistència sanitària de tot el món per a aconseguir les metes de salut de la població.  
És, per tant, un risc inassumible mantindre col·lectius desfavorits, que mereixen especial empara constitucional, lluny del gaudi efectiu del dret a la prestació farmacèutica i ortoprotètica externa, ja que no hi ha possibilitat del gaudi parcial del dit dret a través de la seua mera enunciació formal. És a dir, sense accés als medicaments i els productes sanitaris de manera que els pacients els reben i els utilitzen de forma adequada a les seues necessitats clíniques i en les dosis precises segons els seus requeriments individuals, durant el període de temps adequat i amb la informació necessària per a aplicar-los correctament, no està garantit l'accés a la prestació farmacèutica i ortoprotètica i, per tant, es compromet el dret a la salut.  
La protecció de la salut és un dret, i així ho recull l'article 43 de la Constitució espanyola, el qual encomana als poders públics d'organitzar i tutelar la salut pública per mitjà de mesures preventives i de les prestacions i serveis necessaris.  
La Llei 14/1986, de 25 d'abril, general de sanitat, té com a objectiu primordial d'establir l'estructura i el funcionament del sistema sanitari públic en el nou model polític i territorial que deriva de la Constitució. Segons l'article 1 d'aquella, el seu objecte consisteix en la regulació general de totes les accions que permeten fer efectiu el dret a la protecció de la salut reconegut en l'article 43 i concordants de la Constitució.  
  
La Llei general de sanitat reconeix, en el seu títol preliminar, com a titulars del dret a la protecció de la salut i a l'atenció sanitària tots els espanyols i els ciutadans estrangers que tinguen establida la seua residència en el territori nacional. A aquest efecte, l'article 12 estableix que els poders públics orientaran les seues polítiques de despesa sanitària amb vista a corregir desigualtats sanitàries i garantir la igualtat d'accés als serveis sanitaris públics en tot el territori espanyol, segons el que disposen els articles 9.2 i 158.1 de la Constitució.  
  
La Llei 16/2003, de 28 de maig, de cohesió i qualitat del sistema nacional de salut, l'objecte de la qual és establir el marc legal per a les accions de coordinació i cooperació de les administracions públiques sanitàries, en l'exercici de les seues competències respectives, de manera que es garantisca l'equitat, la qualitat i la participació social en el sistema nacional de salut, així com la col·laboració activa d'aquest en la reducció de les desigualtats en salut, regula en l'article 2 els principis generals per a la seua consecució, dels quals cal ressaltar:  
a) La prestació dels serveis als usuaris del sistema nacional de salut en condicions d'igualtat efectiva i qualitat, per tal d'evitar especialment tota discriminació entre dones i homes en les actuacions sanitàries.  
  
b) L'assegurament universal i públic per part de l'Estat.  
c) La coordinació i la cooperació de les administracions públiques sanitàries per a la superació de les desigualtats en salut, en els termes que preveu aquesta llei i en la Llei general de salut pública.  
d) La prestació d'una atenció integral a la salut, comprensiva tant de la seua promoció com de la prevenció de malalties, de l'assistència i de la rehabilitació, procurant un alt nivell de qualitat, en els termes que preveu aquesta llei i en la Llei general de salut pública.  
e) L'actuació que duu a terme la Conselleria de Sanitat Universal i Salut Pública ha de respectar la competència exclusiva de l'Estat sobre el règim econòmic de la Seguretat Social, per la qual cosa, una vegada acreditada la situació real de necessitat en la població beneficiària, cal delimitar un sistema d'ajuda que circumscriga els seus efectes a aquesta.  
  
Respecte al mecanisme d'ajuda, la Llei 1/2015, de 6 de febrer, de la Generalitat, d'hisenda pública, del sector instrumental i subvencions, preveu en l'article 168.1.c la concessió directa «amb caràcter excepcional, d'aquelles altres subvencions en què s'acrediten raons d'interés públic, social o econòmic o humanitari, o altres degudament justificades que dificulten la seua convocatòria pública.»  
En semblants termes es pronuncien la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei 38/2003, respecte de l'esmentat règim excepcional d'adjudicació directa, que no se subjecta als principis de publicitat i concurrència ni al procediment de concurrència competitiva.  
En l'actualitat persisteixen les circumstàncies que van donar lloc a l'aprovació de les ajudes:  
- La inclusió de persones amb diversitat funcional en el sistema d'aportació en la prestació farmacèutica ambulatòria i exoprotètica.  
- Els tractaments abandonats sense completar o fins i tot abans de començar, que, si bé han disminuït considerablement, és possible disminuir-los encara més.  
El col·lectiu de persones amb diversitat funcional és objecte d'especial atenció per part dels poders públics, així ho estableix l'article 49 CE i la Llei 11/2003, de 10 d'abril, de la Generalitat, sobre l'Estatut de les persones amb discapacitat, que, en el capítol II del títol II, regula l'acció sanitària, la prevenció de les discapacitats, l'assistència sanitària i la rehabilitació.  
És objectiu de la Conselleria de Sanitat Universal i Salut Pública augmentar els percentatges de disminució de no inici i d'abandó dels tractament farmacològics i ortoprotètics aconseguits amb les subvencions que, amb el mateix objecte, es van aprovar per a l'any 2016 i d'aquesta manera garantir el tractament i restabliment de la salut a través de la prestació farmacèutica i ortoprotètica, per tal d'eliminar els obstacles econòmics que el sistema d'aportació dels usuaris i els seus beneficiaris representa per a determinats col·lectius.  
Aquesta falta d'adherència als tractaments prescrits, i la conseqüent conveniència d'assegurar la disminució dels percentatges d'abandó o de falta d'inici dels tractaments prescrits, sense fer-ho dependre d'un lent procés de pública concurrència, que en molts casos es pot frustrar, a més, per la falta d'iniciativa del pacient a sol·licitar l'ajuda, fan dificultós un procés de convocatòria pública, la qual cosa, juntament amb les raons d'interés públic sanitari esmentades més amunt, justifica d'acudir al procediment de concessió directa mitjançant un decret, d'acord amb les previsions legals ja referides.  
Les subvencions que es concedisquen d'acord amb les bases generals d'aquest decret, no requereixen ser notificades a la Comissió Europea, atés que no reuneixen tots els requisits de l'apartat 1 de l'article 107 del Tractat de Funcionament de la Unió Europea, ja que van dirigides a persones que no exerceixen cap activitat econòmica.  
Per això, i en virtut de les facultats que em confereix l'article 28.c de la Llei 5/1983, de 30 de desembre, del Consell, de la Generalitat, de conformitat amb l'article 168.1.c de la Llei 1/2015, de 6 de febrer, de la Generalitat, d'hisenda pública, del sector públic instrumental i subvencions, amb un informe previ de la Conselleria d'Hisenda i Model Econòmic i un informe de l'Advocacia General de la Generalitat, i amb la deliberació prèvia del Consell, en la reunió del dia 23 de desembre de 2016,  
  
  
DECRETE  
  
Article 1. Objecte de la convocatòria, àmbit d'aplicació i règim jurídic  
1. Aquest decret té per objecte aprovar les bases reguladores i la convocatòria per a la concessió de les ajudes directes d'interés sociosanitari destinades a facilitar l'adherència als tractaments mèdics prescrits per personal del sistema sanitari, que estiguen subjectes a finançament públic, corresponents al període de l'exercici 2017.  
2. Les subvencions s'aplicaran en l'àmbit territorial de la Comunitat Valenciana a les persones titulars de la targeta sanitària, expedida per la Conselleria de Sanitat Universal i Salut Pública, que tinguen la condició de persones beneficiàries, segons aquest decret.  
3. D'acord amb el que preceptua l'article 168.1.c de la Llei 1/2015, per les raons d'interés públic, social, econòmic o humanitari, acreditades en l'expedient del present decret, les subvencions objecte d'aquest, tenen caràcter excepcional, per la qual cosa es concediran de forma directa a les persones beneficiàries.  
4. En tot allò que no siga previst en aquest decret serà aplicable el que estableix la Llei 1/2015, i en els preceptes declarats bàsics de la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei general de subvencions.  
Respecte al procediment administratiu, serà aplicable la Llei 39/2015, d'1 d'octubre, del procediment administratiu comú de les administracions públiques.  
  
Article 2. Finançament  
Les subvencions es concediran a càrrec dels pressupostos de la Generalitat per al 2017, secció 10, servei 02.92, programa pressupostari 412.25, capítol IV, línia pressupostària T7496000, «Ajudes al col·lectiu especialment vulnerable amb discapacitat», import total màxim de 6.630.240 euros, i la procedència i quantia dels fons són propis de la Generalitat.  
  
Article 3. Persones beneficiàries  
1. Seran beneficiàries de les ajudes objecte de regulació d'aquest decret, les persones que complisquen els requisits següents:  
a) Ser menor de 18 anys, amb declaració de discapacitat reconeguda per l'organisme competent en la matèria, amb un grau de discapacitat igual o superior al 33 %, o ser major de 18 anys amb discapacitat reconeguda per l'organisme competent en la matèria, amb un grau de discapacitat igual o superior al 65 %.  
b) Disposar de la targeta sanitària expedida per la Conselleria de Sanitat Universal i Salut Pública o un document d'inclusió.  
c) Ser resident a la Comunitat Valenciana.  
2. No podran ser beneficiàries d'aquestes ajudes les persones en què concórrega alguna de les circumstàncies previstes en l'apartat 2 de l'article 13 de la Llei 38/2003, de 17 de novembre, general de subvencions, a excepció del requisit previst en la lletra e, donada la naturalesa d'aquestes ajudes.  
  
Article 4. Despeses subvencionables  
Es consideren despeses subvencionables les quantitats abonades per tractaments farmacològics i productes ortoprotètics subjectes a finançament públic, prescrits pel personal mèdic del sistema sanitari a les persones beneficiàries del present decret i adquirits en establiments autoritzats de la Comunitat Valenciana, en l'exercici 2017.  
  
Article 5. Procediment  
1. L'expedient el tramitarà d'ofici la Conselleria de Sanitat Universal i Salut Pública, i la persona interessada podrà sol·licitar ser reconeguda com a beneficiària per mitjà del model normalitzat adjunt a aquest decret, com annex I, acompanyat de la documentació següent:  
  
a) Documentació de les despeses corresponents als tractaments farmacològics i productes ortoprotètics subjectes a finançament públic, prescrits pel personal mèdic del sistema sanitari a les persones beneficiàries d'aquest decret.  
b) Fotocòpia confrontada del document d'identificació del pare, mare o qui exercisca la tutela, si és el cas.  
c) Fotocòpia confrontada del document d'identificació de la persona sol·licitant. En cas de menors, el llibre de família.  
d) Model de domiciliació bancària, segons el model normalitzat (annex II d'aquest decret), llevat que el compte bancari estiguera d'alta en la Generalitat.  
La sol·licitud contindrà la declaració responsable de la persona sol·licitant que no està incursa en les prohibicions per a obtindre la condició de beneficiària, assenyalades en l'article 13 de Llei 38/2003, de 17 de novembre, general de subvencions.  
2. El model de sol·licitud de subvenció estarà disponible en la pàgina web i en la guia PROP de la Generalitat, www.prop.gva.es.  
3. Les sol·licituds es presentaran en el centre de salut on estiga adscrita la persona interessada, i en el cas de no existir aquesta adscripció, es presentarà en els serveis territorials de la Conselleria de Sanitat Universal i Salut Pública, sitis a Alacant (c. Girona, núm. 26, 03054), Castelló de la Plana (c. Hort dels Corders, núm. 12, 12475) i València (Gran Via de Ferran el Catòlic, núm. 74, 46672). Sense perjuí de qualsevol altra de les formes previstes en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, en relació amb la disposició derogatòria única 2.g de la Llei 39/2015, d'1 d'octubre, del procediment administratiu comú de les administracions públiques.  
  
En cas d'enviament per correu certificat, la presentació de la sol·licitud a l'oficina de correus corresponent, haurà de fer-se en sobre obert, a fi que l'exemplar destinat a la Conselleria de Sanitat Universal i Salut Pública siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la Conselleria de Sanitat Universal i Salut Pública.  
  
4. El termini de presentació de les sol·licituds serà des de l'1 de gener fins al 31 de desembre de 2017.  
5. No obstant això, els òrgans administratius de la Conselleria de Sanitat Universal i Salut Pública podran identificar d'ofici, en funció dels registres que es troben en poder de l'administració, les persones beneficiàries d'aquestes ajudes i la realització de la despesa objecte de subvenció, en el supòsit de la qual no caldrà cap sol·licitud expressa per a ser reconegut com a persona beneficiària en el procediment de concessió de les ajudes.  
6. Les persones beneficiàries que vulguen renunciar a l'ajuda objecte d'aquest decret, hauran d'omplir el model normalitzat (annex III d'aquest decret), i presentar l'esmentat escrit en qualsevol de les formes assenyalades en el punt 3 d'aquest article.  
  
Article 6. Resolució i notificació del procediment  
1. En el cas que una persona interessada sol·licite ser inclosa com a beneficiària en el procediment de concessió de les ajudes, la resolució i, si és el cas, la denegació de la condició de persona beneficiària i perceptora de l'ajuda, s'atribueix segons el que preveu l'article 168.1.c, subapartat e, de la Llei 1/2015, a la persona titular de la gerència del departament de salut a què està adscrita la persona beneficiària i, en el cas dels departaments gestionats en règim de concessió administrativa, a la persona titular del Comissionat, amb la proposta prèvia de l'òrgan gestor del centre de salut a què corresponga l'adscripció de la persona interessada.  
El termini màxim per a tramitar, resoldre i notificar tals expedients serà de tres mesos comptadors des de la data de presentació de la sol·licitud.  
Transcorregut el termini sense que haja recaigut una resolució, s'entendrà desestimada la sol·licitud de concessió de l'ajuda, de conformitat amb el que preveu l'article 25 de la Llei 39/2015, d'1 d'octubre, del procediment administratiu comú de les administracions públiques.  
2. La concessió i, si és el cas, la denegació de la condició de persona beneficiària i perceptora de l'ajuda, en el cas d'identificació d'ofici de la persona beneficiària, s'atribueix segons el que preveu l'article 168.1.c, subapartat e, de la Llei 1/2015, a la secretaria autonòmica de salut pública i del sistema sanitari públic.  
En aquests supòsits la notificació es farà mitjançant la publicació de la resolució en la pàgina web de la Conselleria de Sanitat Universal i Salut Pública i en els diferents centres de salut. Així mateix, la dita notificació serà posada en coneixement de la persona interessada a través del seu full de tractaments vigents.  
  
Article 7. Recursos  
1. Contra la resolució que es dicte en els casos d'identificació de la persona beneficiària a instància de part, que no esgota la via administrativa, es podrà interposar un recurs d'alçada davant de la Secretaria Autonòmica de Salut Pública i del Sistema Sanitari Públic, en la forma i terminis que estableixen els articles 121 i següents de la Llei 39/2015.  
2. Contra la resolució que es dicte en els casos d'identificació d'ofici de la persona beneficiària, que no esgota la via administrativa, es podrà interposar un recurs d'alçada davant de la consellera de Sanitat Universal i Salut Pública, en la forma i els terminis que estableixen els articles 121 i següents de la Llei 39/2015.  
  
Article 8. Forma de pagament i justificació  
1. S'estableixen dos procediments de pagament de les ajudes: l'abonament directe a l'entitat col·laboradora titular de l'establiment autoritzat o el reembossament a la persona beneficiària.  
2. La Conselleria de Sanitat Universal i Salut Pública acordarà amb les entitats col·laboradores el procediment per a fer l'abonament directe, que s'instrumentarà per mitjà d'un conveni de col·laboració.  
3. En els procediments de reembossament, per a cobrar la subvenció la persona beneficiària haurà de justificar que ha satisfet l'import en concepte de tractaments farmacològics i productes ortoprotètics, tot això de conformitat amb el que estableix l'article 171 de la Llei 1/2015.  
  
4. Respecte a la justificació de la despesa, de conformitat amb el que preveu l'article 169 de la Llei 1/2015, es farà de la manera següent:  
  
a) En el cas de reconeixement de la condició de persona beneficiària, aquesta justificarà la despesa amb l'aportació dels fulls de tractament i de les factures corresponents.  
  
b) En el cas d'identificació de la persona beneficiària d'ofici per l'administració, la justificació de la despesa consistirà en les corresponents factures presentades pels establiments autoritzats pels tractaments dispensats amb la periodicitat que establisca el conveni de col·laboració previst en l'apartat 2 d'aquest article.  
  
  
DISPOSICIÓ ADDICIONAL  
  
Única. Despesa  
De conformitat amb allò que disposa l'article 41.1 de la Llei 1/2015, la despesa que genere l'aplicació d'aquest decret queda condicionada a l'efectiva existència de crèdit adequat i suficient, una vegada aprovat el pressupost de la Generalitat per a l'exercici 2017.  
  
  
DISPOSICIONS FINALS  
  
Primera. Producció d'efectes  
Aquest decret es publicarà en el Diari Oficial de la Generalitat Valenciana i produirà efectes des de l'1 de gener de 2017.  
  
Segona. Recursos  
D'acord amb l'article 168.1.c de la Llei 1/2015, aquest decret no té consideració de disposició de caràcter general.  
  
Contra les bases regulades per aquest decret, que posen fi a la via administrativa, es podrà interposar un recurs contenciós administratiu en el termini de dos mesos, a comptar des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.  
  
València, 23 de desembre de 2016  
  
El president de la Generalitat,  
XIMO PUIG I FERRER  
  
La consellera de Sanitat Universal i Salut Pública,  
CARMEN MONTÓN GIMÉNEZ


Còpia Permalink ELI